**НАҚШИ МУНОСИБАТҲОИ БАЙНИҲАМИИ МАОРИФ, ДИН ВА ФАРҲАНГИ ҶОМЕА ДАР ПЕШГИРӢ АЗ ЭКСТРЕМИЗМ ВА ИФРОТГАРОЙӢ ДАР БАЙНИ ҶАВОНОН**

**Байзоев Азим,**

**сармутахассиси Академияи таҳсилоти Тоҷикистон**

**Руҷӯе ба ҷойи муқаддима**

**Япония:** Ҳама ҳодисаҳои мудҳишу фоҷеабори соли 2011-ро дар Япония шояд дар хотир дошта бошанд, ки дар натиҷаи сунамии азим заминларзаи сахте ба вуқӯъ пайваст ва ҳазорон қурбониву харобиҳоро, аз ҷумла, дар неругоҳи барқи атомии Фукусима, ба бор овард. Он замон ман як мақолаи ҷолиберо дар бораи корҳои барқароркунӣ хонда будам, ки ҳеҷ аз ёдам намеравад: рӯзноманигорон бо тааҷҷуб навишта буданд, ки дар давраи корҳои барқароркунӣ ягон ҳодисаи дуздиву ғораткунӣ ва авбошӣ ба мушоҳида нарасидааст! **Тасаввур кунед, ки дару тирезаҳои фурӯшгоҳи бузург шикастаасту дар дохили он касе нест, низоми амниятии садоӣ (сигнализатсия) кор намекунад (чунки барқ нест), вале ҳеҷ роҳгузаре ба он ҷо ворид намешавад, ҳатто хурдтарин чизеро бо худ намебарад, чунки хуб медонад: ин моли ӯ нест ва дуздӣ ҳаром асту гуноҳ [2, 72]!**

 **Тоҷикистон:** Рӯзи 22 марти соли равон матлабе дар сомонаи “Азия Плюс” бо чунин мазмун ба табъ расид: дар арафаи ҷашни бошукӯҳи байналмилалии Наврӯз дар боғи Айнии пойтахт аттраксиони ҷолибе бо номи зебои “Дунёи афсона” дари худро барои кӯдакон боз кард. Маъмурияти ҳукумати шаҳр ба хотири болида доштани кӯдакони пойтахт ва меҳмонони он истифода аз аттраксионро дар рӯзҳои ҷашни Наврӯз ройгон эълон намуд. Аммо ҳамон рӯзи 21 март то нисфирӯзӣ аллакай чанд қисмати ҷонварони маснӯӣ (динозаврҳо) осеб дида, ин макон ба партовгоҳи коғазу салафанпораҳо табдил ёфт ва 15 нафар кормандони боғ ва ба ҳамин шумора кормандони милитсия натавонистанд тартибро нигоҳ доранд [1]. **Саволе ба миён меояд: чаро ҷомеаи мо фарҳанги муносибати эҳтиёткоронаро бо чунин неъматҳо, ки маҳз ба хотири болидарӯҳии худи ҷомеа эҷод шудаанд, надорад? Фарз кардем, ки кӯдакон ҳанӯз омода нестанд ва бисёр чизҳоро дарк намекунанд, аммо падару модарон ва калонсолоне, ки онҳоро роҳнамойӣ мекарданд, куҷо буданд?**

**Андеша**

Дар шароити таҳдиди рӯзафзуни экстремизми байналмилалӣ ва гаройиши ҷавонон ба гурӯҳҳои ифротгаро ин ду мушоҳидаи ҷолиб касро ба андешаи амиқ водор месозад. **Тибқи эътирофи умум, омилҳои асосии ташаккули шахсият дар ҷомеа маориф, дин ва фарҳанг, пеш аз ҳама, фарҳанги хонаводагӣ аст, ки дар заминаи сиёсати расмӣ фаъолият мекунанд.** Мо ба ҳадафҳои наҷиби худ дар мавриди бунёди ҷомеаи бофарҳангу солим замоне метавонем ноил гардем, ки муносибати байниҳамии ин омилҳоро ба тавозун орем ва таъсири мусбати байниҳамии онҳоро таъмин намоем. Саволи дигаре, ки аз ин ҷо ба миён меояд, аз як тараф, муайян намудани имкониятҳо ва монеаҳо дар ин самт ва, аз тарафи дигар, пайдо намудани роҳу усулҳои ҳалли мушкилот аст.

**Оё мумкин аст, ки муаллиму мулло ва мактабу масҷид ба ҳам оянд?**

Масъалаи мақом ва нақши дин дар ҷомеаи мо хеле муҳим ва дар айни замон ниҳоят нозук аст. Ҳар як андеша дар ин мавзӯъ метавонад аз ҷониби гурӯҳи муайян хуш пазируфта шавад, аммо дар айни замон ба арзишҳо ва ҳисси диниву ахлоқии қисми дигари ҷомеа халал ворид созад. Ва ин ҳама новобаста ба он ки мо аз оташи имтиҳони гуногуни таърих, аз ҷумла, ҷангҳои байниҳамиву бародаркушӣ гузаштаем.

**Ҳама медонанд, ки муаллими ҳақиқӣ ҳеҷ гоҳ шогирди худро бо роҳи бад тарбият намекунад, муллои касбӣ низ фақат маслиҳату насиҳатҳои хуб медиҳад. Дар мактаб ҳам ба хонандагон кору пиндори нек ва кумаку ёрӣ расонидан ба дигаронро ёд медиҳанд, дар масҷид ҳам ҳамагонро ба зиндагии дуруст ҳидоят мекунанд. Аммо имрӯз дар ҷомеаи мо муаллиму мулло ва мактабу масҷид дар ду ҷониби мухолифи ҳам қарор гирифтаанд. Шояд мо гаштаю баргашта ба худ чунин савол мегузорем: Чаро чунин аст? Чӣ бояд кард, то ки муаллиму мулло, мактабу масҷид (чор ҳарфи «М») ба ҳамдигар халал нарасонида, баръакс, ҳамдигарро пурра кунанд? Ҷавоби ин савол шояд осон аст: онҳо бояд ба пешвози ҳам оғӯш кушоянд. Аммо роҳҳои ба ин ҳадаф расиданро дақиқан наметавон пайдо кард.**

Барои ҳалли ин муаммо, ба андешаи мо, аҳли ҷомеа бояд чанд чизи аслӣ (принсипӣ)-ро эътироф кунад. **Пеш аз ҳама, дин сиёсат нест. Тамоми таърихи инсоният гувоҳи он аст, ки вақте дин вориди сиёсат мешавад, қабл аз ҳама, симои ҳақиқии худро аз даст медиҳад.** Дин – ин тозагии муқаддас аст (дар идеал), аммо сиёсат вобаста ба омилҳои гуногуни дохилӣ ва берунӣ метавонад тағйир ёбад. **Сониян, дин - ин на фақат фикру зикр оид ба охирату зиндагии ондунёист, балки дирӯзу имрӯзу фардои мо низ аст.** Ва мо бояд на танҳо ба фикри «рӯзи қиёмат», балки ба фикри имрӯзу фардои худ низ бошем. **Сеюм, дар баробари мардумро ба риояи расму оини динӣ даъват намудан, насиҳатҳои волои Китоби муқаддас ва Пайғамбар (дуруди фаровон ба равони поки ӯ бод!)-ро оид ба аҳаммияти илму илмомӯзӣ (Аз гаҳвора то ба гӯр илм биёмӯз) ва меҳнати ҳалол (Аз ту ҳаракат, аз ман баракат, Нони ҳаром – душмани имон), эҳтироми дигарон, пеш аз ҳама, падару модар (Падар розӣ, модар розӣ – Худо розӣ ва ғайра)-ро набояд фаромӯш кунем.**

Дар ин маврид ёдовар шудан аз як шеъри Муҳаммад Иқбол ба забони урду бо номи «Шиква ва ҷавоби шиква» аз аҳаммият холӣ нест [7, 342]. Мазмуни шеър чунин аст: Мусалмоне ба Худованд муроҷиат намуда, чунин шикоят мекунад: «Худоё! Ман ҳамеша намоз мехонам, рӯза медорам, фақат бо дастуру фармудаҳои Ту зиндагӣ мекунам, фарзандонро дар рӯҳияи эътиқоду имон ба Ту тарбият мекунам, дигаронро низ ба хондани намоз даъват мекунам. Аммо чаро Ту ба дигарон (мардуми Ғарбро дар назар дорад – А.Б.) ин қадар хушиҳои зиндагӣ ва бениёзиро ато фармудиву ману ҳаммаслакони ман дар фақру машаққат зиндагӣ мекунем?» Дар ҷавоб чунин садо меояд: «Эй, бандаи ман! Ман ба ту ақл ато кардам, то ки тавонӣ мустақилона фикр кунӣ, ман ба ту дастони тавоно ато кардам, то ки онҳо кори неку муфид анҷом диҳанд, ман туро пой бахшидам, ки то ки бо роҳи рост равӣ, ман ба ту забони гӯё бахшидам, то ки бо сухани нек ба дили дигарон роҳ ёбӣ, ман чашми туро бино кардам, то ки ба зиндагӣ дуруст нигоҳ кунӣ, ман гӯши шунаво додам, то бишнавӣ ва гӯш кунӣ… Магар ман гунаҳкорам, ту аз ин неъматҳо наметавонӣ истифода кунӣ?»

**Нақши тарбияти хонаводагӣ**

**Ҳеҷ кас, ҳатто шахсе, ки ба атеизм майл дорад, бе хидмати мулло наметавонад зиндагӣ кунад. Ҳеҷ як мулло низ бе дигарон мулло нест. Муҳим он аст, ки ҳар яки мо ҷойи худро дониста бошем ва ҷойу мақоми дигаронро низ эътироф кунем.** Муҳим аст эътироф кунем, ки ҳар кас бо рисолати мушаххас зода мешавад, ки Худованд ба ӯ назл кардааст. Ва набояд Худовандро дар замин иваз кунем, аз номи Ӯ ҳукм кунем, ки кӣ мусалмон асту кӣ кофар, кӣ ба ҷаннат мераваду кӣ ба дӯзах. Муҳимтар аз ҳама, то вақте ки надонем, фарзанди мо ба чӣ майлу рағбат дорад, ба чӣ бештар қодир аст, чиро бештар дӯст медорад ва медонад, Худованд чӣ рисолатеро барои ӯ муқаррар кардааст, набояд кӯдаки бегуноҳро бо ғуруру ҳавобаландиҳои худ олуда созем, ояндаи қаблан омодакардаи худро ба ӯ бо зӯрӣ талқин кунем.

Кӯдакро набояд дар доираи тасаввуроти худ, мисли «Ӯ фарзанди ман аст, чӣ хел шудани ӯро ман муайян мекунам» маҳдуд созем. Масалан, дар баробари насиҳатҳои падаронаи худ оид ба одоби ҳамида, даъват ба риояи расму оини динӣ дар сари дастархон, бояд бо саволҳои таҳриккунанда, аз қабили «Ин пиёла чӣ хел сохта шудааст?» «Медонӣ, ҳамин барқ чӣ хел пайдо мешавад?» «Аввалин бор фурӯзонакро кӣ ихтироъ кард?» ва ғайра ба дилу зеҳни ӯ шавқу рағбати касбу ҳунар ва илм омӯхтанро ҷой диҳем. Танҳо дар ҳамон сурат ақли худодод ба мо ошкор хоҳад сохт, ки рисолати фарзанди мо чист…

Мисоле, ки дар авввали сухан аз ҳодисаҳои Япония овардем, бесабаб набуд. Дар Япония кӯдаконро маҳз дар ҳамин рӯҳия тарбият мекунанд. Фақат ба рушду мустаҳкам намудани ҳамон қобилияту истеъдодҳои ӯ мусоидат мекунанд, ки ба он бештар майлу рағбат дорад. Вазифаи худро дар тарбияи одобу ахлоқи ҳамида медонанд, дар интихоби роҳи зиндагӣ, касбу ҳунар ва ихтисос ба фарзанд шароит фароҳам месозанд, чӣ тарз омӯхтан ва зиндагӣ карданро ба тарзи маҷбурӣ бор намекунанд.

Мо одат кардаем, ки ба шакли зоҳирӣ бештар эътибор диҳем, доир ба либоси ягонаи мактабӣ, ҳиҷобу риш баҳсу муноқиша карданро дӯст медорем, аммо моҳияти масъала – сифати таҳсилот, тозагиву зебоии ботинӣ ва фикру андешаро аз мадди назар дур мекунем. Мо намехоҳем, ё ҳанӯз дарк накардаем, ки барои инсон сифату маҳорати ӯ муҳим аст, на либосу рангу симои ӯ.

**Сиёсат ва дин**

Саволе ба миён меояд: Оё сиёсат ва дин метавонанд дар ҷомеаи мо дар мувозинату мувофиқат ҳамзистӣ намоянд? Ҳеҷ чизи имконнопазир нест! Гузашта аз ин, мо метавонем танҳо дар ҳамин ҳолат ба муваффақиятҳои намоён дар рушди маънавии насли ҷавон ноил гардем. Ҳоло фарзандони мо аз рӯйи се «барнома» таълиму тарбия мегиранд: барномаи якумро мактаб пешниҳод мекунад, дар хонавода тибқи «барнома»-и дигар муносибат мекунанд, бо «барнома»-и сеюм дар кӯчаву хиёбон – ҷомеа рӯ ба рӯ мешаванд.

Таҳлили ҷашну маросимҳои таърихии халқҳои ҷаҳон гувоҳи онанд, ки инсоният дорои тамаддуни ягонаи куҳан аст. Аз ҷумла, дар Япония низ рӯзҳои баробаршавии шабу рӯз (март ва сентябр) аз муҳимтарин ҷашнҳои миллист ва бо номҳои «Хигани баҳорӣ» ва «Хигани тирамоҳӣ» ёд мешаванд. Ҷашнҳои сирф миллӣ ҳеҷ гоҳ бо ҷашнҳои динӣ мухолифат намекунанд [2, 76].

Дар муҳити имрӯза хеле муҳим аст, ки ҳамаи мо, беистисно, ҳам ҷашну идҳои таърихӣ, ҳам идҳои Рамазону Қурбон ва ҳам ҷашнҳои нави миллиро яксон – қарину азиз қабул кунем. Хеле мехоҳам, ки дар ҳақиқат, на дар сухан, таърихи худро аз замонҳои қадим азизу пос дошта бошем, на аз замони густариши Ислом дар сарзамини мо. Натанҳо арзишҳои таърихӣ, фарҳангӣ ва динии худ, балки арзишҳои нав, дастовардҳои нави замони истиқлолиятро низ ҳифз кунем, густариш диҳем. Агар дар чунин мувозинату мувофиқат зиндагӣ карданро биёмӯзем, итминони комил дорам, ки дар ҳақиқат ба Худованд наздиктар мешавем. Ва Ӯ подоши амали неки моро хоҳад дод!

**Бо сабаб бояд мубориза кард, на бо натиҷа**

Терроризми байналмилалӣ аз ҷониби ҷомеаи ҷаҳонӣ ҳамчун хатари асосии арзишҳои инсонӣ ва амнияти умумиҷаҳонӣ эътироф шудааст. Тибқи маълумоти расмӣ ҳоло бештар аз 1000 шаҳрвандони Тоҷикистон ба гурӯҳҳои гуногуни ифротгаро дар Шарқи Наздик ва Афғонистон ҷалб шудаанд. Барои пешгирии гаройиши насли ҷавон ба ин гурӯҳҳо дар ҳамаи сатҳҳо чораҳои гуногуни зарурӣ андешида мешаванд, семинарҳову мулоқот, корҳои фаҳмондадиҳӣ давра ба давра баргузор мегарданд. Ҳамаи ин хеле зарур аст. **Аммо ба назар чунин мерасад, ки мо мехоҳем бо натиҷа мубориза кунем, на бо сабаб. Мо ин гуна шахсони ба истилоҳ «гумроҳшуда»-ро пайдо мекунем, чораҳо меандешем, зиндонӣ мекунем. Аммо дар масъалаи он ки чаро ва чӣ гуна онҳо ба ин ҳол афтодаанд, сабабҳои ин падида дар куҷо ниҳонанд, кам андеша меронем.** Фарзияҳое, ки гунаҳкорони асосӣ дар ин кор диндороне мебошанд, ки барои ҷалби ҷавонон ба муҳити таъсиррасонии худ саъю кӯшиши беандоза мекунанд, бештару бештар садо медиҳад. Чаро чунин ҳодиса рух медиҳад? Табиист, ки сабабҳои ин падидаи номатлуб метавонад гуногун бошад. Мо мехоҳем яке аз муҳимтарини онҳоро, ба андешаи худ, баррасӣ намоем.

**Нақши адабиёт ва таърих дар ташаккули шахсияти солим**

Асосҳои ташаккули шахсияти наврасон дар оила ва мактаб гузошта мешавад. Вале маҳз дар мактаб хонанлагони наврас моҳияти зиндагиро ба таври худ мефаҳмидагӣ мешаванд. Фикр мекунам, ки ҳама инро эътироф мекунанд. Дар барномаи таълимии мактаб ҳамаи фанҳо муҳиманд, ҳамаи онҳо дар таълиму тарбияи хонандагон мавқеи хоси худро доранд. Аммо, ба ҳар ҳол, адабиёт ва таърих дар ин ҷода мавқеи хоссатаре доранд. Маҳз тавассути таълиму омӯзиши адабиёт ва таърих мо заминаҳои ватандӯстӣ, меҳнатдӯстӣ, сабру тоқат, мубориза бо падидаҳои номатлуб дар ҷомеа, умуман, асоси инсониятро дар кӯдакон ҷой медиҳем. Дар ҳоли ҳозир таҳсилоти миёна ба ду сатҳ – асосии ҳатмӣ (то синфи 9) ва миёнаи пурраи ғайриҳатмӣ (синфҳои 10-11) ҷудо шудааст. Тибқи маълумоти расмӣ ҳамасола аз 30% то 40%-и хонандагон таҳсилро пас аз синфи 9 тарк мекунанд [6, 213]. Ҳанӯз аз замони шӯравӣ барномаҳои таълим тарзе таҳия шудаанд, ки таърихи навтарин ва адабиёти муосир дар синфи 11 (пештар – дар синфи 10) хонда мешавад [4; 5]. Аз ин ҷо чунин бармеояд, ки ҳамон гурӯҳи бачагоне, ки мактабро пас аз синфи 9 тарк мекунанд, роҷеъ ба таърихи навтарини халқи мо, аз ҷумла, даврони пас аз истиқлолият, маълумоти дақиқ надоранд. Мутаносибан онҳо адабиёти муосирро низ намеомӯзанд. Ин гурӯҳи бачагон маълумотро роҷеъ ба ҳодисаҳо (ҷанги шаҳрвандӣ)-и солҳои навадум ва солҳои аввали барқарорсозии ҳаёти осойишта аз забони падарону тағоҳо (ки аксаран дар муҳоҷирати меҳнатӣ қарор доранд ва дӯст медоранд, ки дар ҳама мушкилиҳои зиндагии худ дигарон, аз ҷумла, давлату ҳукуматро гунаҳкор кунанд) ва ё аз ҳамон муллоҳое, ки барояшон тарзи дунявии сиёсату идораи давлатдорӣ маъқул нест, мегиранд. Аз ин ҷо саволи мантиқӣ ба миён меояд: Магар беҳтар нест, ки барномаи таълимро тарзе тағйир диҳем, ки таърихи навтарин ва адабиёти муосир на дар синфи 11, балки дар синфи 9 омӯзонида шавад? Ҳам дар таърих ва ҳам дар адабиёт давраи рушду гулгулшукуфии халқи тоҷик аз ибтидои асри Х (давраи Сомониён) оғоз мегардад. Агар омӯзиши таърих ва адабиётро на аз давраҳои қадим, балки маҳз аз ҳамин давра оғоз намоем, курси пурраи онро дар синфи 9 тамом карда метавонем. Давраҳои қадими таърих ва адабиётро метавонем барои хонандагони синфҳои 10-11 пешниҳод кунем. Барои ворид кардани чунин тағйирот маблағҳои иловагии молиявӣ лозим нест. Вале агар таҳсилоти 11-соларо ҳатмӣ эълон кунем (ки он ҳам яке аз роҳҳои ҳалли ин масъала аст), маблағҳои иловагии молиявӣ лозим мешаванд.

Дар айни замон масъалаи дурустӣ ё оқилона будани тарзи омӯзиши адабиёт дар ҳамон шакле, ки имрӯз ҳаст, таҷдиди назар мехоҳад. Мо на адабиёт, балки таърихи адабиётро таълим медиҳем. Мо бачагонро на ба он хотир дарс медиҳем, ки адабиётро дӯст доранд ва аз он дар зиндагӣ истифода кунанд, балки адабиётшинос шаванд. Дар натиҷа, аз филологи оянда ҳам донистани курси пурраи таърихи адабиётро талаб мекунем, аз физику математики оянда ҳам. Бояд эътироф кард, ки дар китобҳои дарсии адабиёт ба масъалаҳои истифодаи дониши андӯхта дар зиндагии муосир хеле кам таваҷҷуҳ зоҳир мешавад, саволу супоришҳо бештар ба таҳлили матн, омӯзиши луғат (ки аксари он имрӯз аз истеъмол баромадааст) ва аз ёд кардани почаҳои шеърӣ равона шудаанд.

**Ба андешаи мо, роҳи бештар оқилона ва самараноки таълими адабиёт дар мактаби миёна таълими он аз рӯйи мавзӯъ аст, на додани маълумоти хронологӣ доир ба ҳар як давраи таърихӣ.** Ба норасоиҳои пешниҳоди маводи таълимӣ дар китобҳои дарсии адабиёти тоҷик мо ҳанӯз соли 2013 ишора карда будем [3]. Муҳимтарин мавзӯъҳои ташаккули шахсият – донишандӯзӣ, меҳнатдӯстӣ, ҳифзи Ватан ва ватандӯстӣ, накукорӣ, эҳтироми волидайн ва калонсолон, васфи ишқи пок, аз як тараф ва танқиди падидаҳои номатлуби зиндагӣ ва мубориза бо онҳо, аз тарафи дигар, қариб дар эҷодиёти ҳар як адиби барҷастаи классикӣ ва муосир инъикос ёфтаанд. Барои он ки дар зеҳни хонанда, масалан, роҷеъ ба дӯстии ҳақиқӣ тасаввуроти аниқу амиқ пайдо шавад, шарт нест, ки мо васфи дӯстиро дар эҷодиёти ҳар як адиб ба тарзи алоҳида пешниҳод кунем. Агар беҳтарин гуфтаҳои адибонро – чи классикӣ ва чи муосир, дар ин мавзӯъ таҳлил намуда, ба хонандагон пешкаш кунем ва онҳоро ба баҳсу андеша дар атрофи ин масъала водор созем, хонанда мавзӯъро дар шакли пурра аз худ мекунад, андешаи худро баён мекунад, бо дигарон вориди баҳс мешавад, беҳтарин гуфтаҳоро тибқи шавқу завқи худ аз ёд мекунад, дар зиндагии ҳамарӯза истифода мекунад. Омӯзиши муҳимтарин мавзӯъҳои динӣ ва фарҳангӣ, аз ҷумла, хатароти таассуб (фанатизм), боварҳои беасос, тақлиди кӯр-кӯрона, ташаккули пуртоқатӣ ва ғайра низ набояд аз мадди назар дур монад. Ҳоло дар барномаи таълими синфҳои болоӣ таълими фанни «Таърихи дин» ҷорӣ шудааст. Дар доираи ин фан гунҷонидани ҳамаи мавзӯъҳои мазкур, ба андешаи мо, мушкил аст. Агар онро «Диншиносӣ», «Фарҳанг ва дин», «Дин ва ҷомеа» ва монанди он номгузорӣ кунем ва моҳияту мазмунашро низ бо ин мақсад такмил диҳем, беҳтар аст.

**Ба ҷойи хулоса**

Андешаҳои иброзгардида ҳаргиз ба маънои таҳмили андешаҳои худ ба дигарон нест. Ҳадафи асосии мо зикри аҳаммияи мавзӯъ ва табодули назар ба хотири расидан ба ҳадафҳои наҷиби худ аст. Дар ин давраи ҳассос хеле муҳим аст, ки тамоми имкониятҳоро якҷоя ба кор барем, то ки барои насли наврас заминаҳои ҳақиқии ташаккули шахсияти ҳамаҷониба рушдёфта ва қавииродаро фароҳам созем. Барои падидаҳои номатлубе, ки аз гурӯҳи муайяни ҷавонон сар мезанад, фақат онҳоро гунаҳкор накунем, балки тафаккуру муносибати худро низ тағйир дода, аз пайи ислоҳи фаъолиятҳои худ низ бошем. Ва инро бояд имрӯз шурӯъ кард, на фардо. Фардо шояд дер мешавад…

**Адабиёт:**

1. WWW//AsiaPlus.tj

2. Байзоев А. Инклюзивное образование: передовой опыт и проблемы его внедрения в условиях Таджикистана. –Душанбе: Эр-граф, 2016. – 112 с.

3. Байзоев А. Машварат идроку ҳушёрӣ диҳад. “Адабиёт ва санъат”, №8, 21.02.2013.

4. Барномаи таълими адабиёти тоҷик барои синфҳои V-XI. Мураттибон Шарифов Х., Тоиров У. – Душанбе, 2007.

5. Барномаи таълими Таърихи халқи тоҷик дар синфҳои 10-11-уми муассисаҳои таҳсилоти умумӣ. Мураттибон Ҳотамов Н., Набиева Р., Ҳокимов Н. – Душанбе, 2016. – 40 с.

6. Маҷмӯаи омори соҳаи маорифи Ҷумҳурии Тоҷикистон, қисми 1. – Душанбе, 2017. – 436 с.

7. Ҷовид Иқбол. Ҷовидон Иқбол. Зиндарӯд. Ҷилди 3. Тарҷумаи форсӣ аз Шаҳиндухт Комрон. Лоҳур: Академияи Иқбол, 1987. – 486 с.

**РОЛЬ ВЗАИМООТНОШЕНИЯ ОБРАЗОВАНИИ, РЕЛИГИИ И ОБЩЕСТВЕННОЙ КУЛЬТУРЫ В ПРЕДОТВРАЩЕНИИ ЭКСТРЕМИЗМА И ФАНАТИЗМА СРЕДИ МОЛОДЕЖИ**

**Байзоев Азим,**

**главный специалист Академии образования Таджикистана**

**Аннотация**

В статье рассматриваются вопросы, связанные с определением роли и места школы, религии и культуры в формировании личности подростков в аспекте предотвращения их слияния в экстремистские группы. Особое место уделяется взаимоотношению этих факторов, возможностей и трудностей сближения религии и системы образования в процессе обучения и воспитания, а также пересмотра учебных программ с учетом роли школьных предметов (литературы и истории) в формировании личности.

**Ключевые слова**

*международный экстремизм, обучение, воспитание, политика, религия, культура, учебные программы, личность*

**ROLE OF INTERRELATION BETWEEN EDUCATION, RELIGION AND PUBLIC CULTURE ON PREVENTION OF EXTREMISM AND FANATICISM AMONG YOUTH**

**Bayzoev Azim,**

**Chief specialist of the Education Academy of Tajikistan**

**Summary**

The main problems connected with definition of a role and a place of school, religion and culture on personality formation of the teenagers are considered In this article in the aspect of prevention of their merge in extremist groups. The special place is given to interrelation of these factors, possibilities and difficulties of rapprochement of religion and education system in the education process, and also revision of curriculums taking into account the role of school subjects (the literature and history) in personality formation.

**Keywords**

*international extremism, training, education, religion, policy, culture, curriculums, personality*